4 juin 1386
Ich Heintzeman Gerung schulth̄ ze Sultze tuͦn kunt aller mengellich und vˀgihe offenliche mit disem briefe das ich zuͦ gerichte sas in dˀ eḡn stat von ernestlichˀ bette wegē
dirre nachgenanantē ꝑsonen uff den nechsten mentag nach der heiligen uffart uns₎s hˀren dis nachgeschribn̄ jares. do koment fûr mich in dz selbe gerichte Henin Brunē
und Anne sin eliche wùrtin gonden und stonde gesunt von gottes gnaden libes und vˀstandes der sinne also sù vor mir erschinent muͦtwilliclich umbetzwùngenlich
und mit zitlicher vorbetrachtunge und gobent machtent und ordenetent do vor mir in dem selben gerichte dem erbˀn bescheiden̄ Jeckelin von Bollewilr eim burgˀ
und des ratz ze Sultze in namen und an stat der erwirdigen geistlichen froͧwen der eptiszthin und der froͧwen gemeinlich des clostˀs zuͦ Kùnigesvelt gelegen
zuͦ Windesche der wiszenthafftˀ schaffnˀ und pfleger er ist alles dz sû hattent untz uff disen hûttigen tag also dirre briefe geben ist oder hie nach gewinnent
es weˀ eigen erbe ligende varende acker matten gros clein wie es genemt odˀ geheissen ist nût uszgenomē ûberal also dz es die obgn̄ froͧwen und ir nachkomen
haben nûtzen niessen soͤllent nu und jemˀme one ...rre erb̄n un̄ aller mengeliches irrunge und widˀrede und alsus so hant die obgn̄ zwey elichen gemechede dise
gift und gobe vor mir mit einē halmen uff geben und gevˀtiget mit hande und mit mūde und mit aller der sicherheit geberden reten und geteten so darzuͦ gehorte und also es do ze mole in gerichte mit urteil erkant wart dz es nù und jemˀme wol kraft macht und hantvestin haben sol und mag one
gevˀde sû hant oͧch bede vor mir gelobt dise gift und gobe und wz dirre brief wiset und seit bi iren trûwen an eins rechten eides stat stete ze
habende und hie widˀ niemˀ ze tuͦnde noch schaffen geton wˀden wedˀ heymelich noch oͤffenliche in deheine weg one alle gevˀde. und oͧch die obgn̄ frowē
der vorgn̄ gift und goben ze wˀende und recht wˀe zuͦ sinde wo wenne und wie dicke sû wˀschaft bedoͤrffent ✳ und were oͧch dz sû dar an jemˀ
dehein irrunge notrede odˀ gebresten gewùnnent odˀ der vorgn̄ gift und gobe gˀwe odˀ an eim teile von jeman entwaltiget odˀ entwˀt wurdent
wie sich dz gefuͦgte den hant sû oͧch gelobt fûr sich und ir erben den eḡn froͧwen und iren nachkomen gentzlich uff ze richtende und ab ze legende one gevˀde. der vorgn̄ Jeckelin von Bollewilr hat òch den eḡn zwein elichen gemecheden semeliche frûntschaft und gnade getan mit
gunste und guͦtem willen der eḡn eptischin und des conentes des obḡn clostˀs also dz sù in den meigˀhoff so die vorgn̄ froͧwen hant zuͦ Sliengen in dem dorff soͤllent ziehen und do inne sin und do dˀ obḡn froͧwen nutz furdˀen es sie mit lihende mit zinsen und zehenden in ze samenende und wz in dem selben hofe gehoͤrt und dz getrûwelich behalten und iren schaden vˀsehen in alle wege und wo sû des nût endetent an welhē
denne dˀ breste weˀ es weˀ an eine odˀ an in beden ✳ so hat dˀ vorgn̄ Jeckelin von Bollwilre odˀ sin nachkomē pflegˀ dˀ vorgn̄ froͧwen vollen gewalt
und guͦt recht die vorgn̄ zwey elichen gemechede eins alleine odˀ sû bede von dem hofe ze schaltende und inen den gewalt und wz sû den froͧwen gegebē
hant ze nemende also dz die selben zwey gemeche an die obgn̄ gift und gobe kein vordˀunge und anspͦche niemerme soͤllent han noch gewinnen wand
sù sich sin alles vor mir vˀtzigen und begeben hant mit kraft dis briefes und aller vˀtzihunge und rechten die jemā hie widˀ vindē odˀ erdenken koͤnde
und sol sû noch ir erben do vor nût schirmen dehein geistlich noch weltlich gericht noch recht so man widˀ dise gobe vindē odˀ erdenken moͤchte in deheinē
weg one alle gevˀde ✳ ✳ hie bi worent in gerichte die oͧch urteil har ûbˀ spͦchent die erbˀn bescheiden̄ Henin Hûgelin dˀ brotbecke Henin Niffe Johans Pfuͤllin Heintzeman von Riehen Henselin Ofelatter die weibel und andˀ erber lùte genuͦg burgˀe ze Sultze und des zuͦ einem waron steten und ewigen urkûnde
so habe ich dˀ vorgn̄ schulth̄ min eigen ingesigel gehencket an disen brief zuͦ ùbersagende wz do vor geschriben stot der geben wart des vorgn̄ mentages
des jars do man zalte von gottes gebûrte dritzehenhundˀt achtzig und sechs jare.